Na osnovu člana 25. alineja deveta Statuta Vanjskotrgovinske/Spoljnotrgovinske komore Bosne i Hercegovine, a u vezi sa članom 25. Stav 3. Zakona o industrijskom dizajnu (“Službeni glasnik BiH”, broj: 53/10), Upravni odbor Vanjskotrgovinske/Spoljnotrgovinske komore Bosne i Hercegovine, na sjednici održanoj 08.02.2022. godine, donio je

**PRAVILNIK**

**O NAČINU UTVRĐIVANJA MEĐUNARODNOG KARAKTERA SAJMA**

**I OPŠTE ODREDBE**

**Član 1.**

Ovim pravilnikom propisuju se uslovi koje sajam održan u Bosni i Hercegovini treba ispuniti da bi stekao međunarodni karakter.

Pod sajmom u smislu ovog pravilnika podrazumijeva se organizovano periodično okupljanje poslovnih subjekata na javnom mjestu, gdje se uz optimalne troškove odvijaju poslovni susreti i ostvaruje interakcija kako između poslovnih subjekata međusobno, tako i poslovnih subjekata sa posjetiocima, a sve u cilju direktnog trgovanja izloženom robom ili predstavljenim uslugama ili zaključivanja trgovinskih poslova na osnovu izloženih uzoraka ili predstavljenih usluga.

**Član 2.**

Ispunjavanjem uslova propisanim ovim pravilnikom za sajam koji je organizovan u Bosni i Hercegovini može se izdati uvjerenje o karakteru međunarodnosti sajma.

**II USLOVI**

1. **Prostor**

 **Član 3.**

Prostor na kome se organizuje sajam može biti sastavljen od zatvorenog, unutrašnjeg prostora i vanjskog prostora.

**Član 4.**

Sajam se može održati u zatvorenom objektu izgrađenom od čvrstog materijala, ili u zatvorenom montažnom objektu, koji ima priključke za električnu energiju, vodu i internet, mora imati mogućnost klimatizacije (grijanje ili hlađenje), toalet, hitnu zdravstvenu zaštitu, pristup za lica sa invaliditetom, info štand za posjetioce i pomoć za izlagače.

Prostor mora imati protivpožarnu zaštitu i atestiranu opremu za gašenje požara, a ukoliko se radi o montažnom objektu i statičku sigurnost objekta, te udovoljavati svim bezbjednosnim aspektima.

**Član 5.**

U sklopu zatvorenog prostora treba biti najmanje jedna prostorija za održavanje edukacija, prezentacija, konferencija, stručnih skupova i drugih pogodnih pratećih sadržaja sajma.

Sajam treba imati prostor za novinare i mogućnost održavanja press konferencija.

Restoran i caffe bar koji koriste izlagači i posjetioci treba da bude u krugu sajma, ali ne moraju biti u istom objektu gdje je izložbeni prostor.

**Član 6.**

Ukoliko je karakter sajma takav da se na njemu izlažu eksponati koji nisu podesni za izlaganje u zatvorenom prostoru, sajam mora imati vanjski prostor, otvoren ili natkriven, koji treba biti adekvatno uređen i opremljen svim priključcima potrebnim za izlaganje.

**Član 7.**

Sajam mora imati pristupačan, adekvatno uređen i obilježen parking prostor za posjetioce sa dovoljnim brojem parking mjesta.

Parking za izlagače mora biti odvojen od parkinga za posjetioce.

**Član 8.**

Sajam mora imati najmanje 1000 metara kvadratnih neto izložbenog prostora.

Pod neto izložbenim prostorom podrazumijeva se plaćena i neplaćena ukupna površina poda u zatvorenom i otvorenom prostoru koju zauzimaju izlagači i prostor namijenjen specijalnim događajima koji su u direktnoj vezi sa temom sajma.

Organizator sajma mora raspolagati podatkom o ukupnoj bruto površini sajma za upotrebu, koja podrazumijeva ukupan neto izložbeni prostor i prostor za cirkulaciju posjetilaca. U ukupnu bruto površinu ne računaju se ugostiteljski prostori, kancelarije i prostor za skladištenje.

1. **Izlagači**

**Član 9.**

Pod izlagačem u smislu ovog pravilnika podrazumjevaju se svi oni čiji su proizvodi, dobra i usluge predstavljeni na sajmu.

Izlaganje proizvoda i usluga na štandu mogu vršiti glavni izlagači, suizlagači, a izlaganje se može vršiti i putem kolektivnog nastupa.

Glavni izlagač zaključuje ugovor sa organizatorom. Ukoliko na štandu glavnog izlagača postoji i suizlagač čiji se proizvodi ili usluge takođe predstavljaju, suizlagač mora biti naveden u Prijavnom obrascu glavnog izlagača i upisan u Katalog izlagača.

Svaki izlagač na sajmu mora biti evidentiran u Prijavi izlaganja, a kod kolektivnog izlaganja na posebnom spisku ovjerenom od strane nosioca štanda za izlaganje.

Pod ukupnim brojem izlagača na sajmu podrazumijeva se ukupan broj glavnih izlagača i suizlagača, koji su upisani u Prijavni obrazac i uvršteni u Katalog sajma.

**Član 10.**

Sajam mora imati najmanje 5% stranih izlagača od ukupnog broja izlagača utvrđenog na način iz prethodnog člana.

Državljanstvo izlagača određuje se prema njegovoj adresi koja je upisana na ugovoru s organizatorom.

U slučaju da adresa ne predstavlja pravo državljanstvo izlagača, organizator može prihvatiti državljanstvo koje je izlagač naveo u izjavi koju dostavlja organizatoru.

U slučaju da izlaganje u ime izlagača vrši njegovo predstavništvo, izlagač će organizatoru dostaviti pisanu izjavu kojom potvrđuje da predstavništvo djeluje u njegovo ime.

**Član 11.**

U slučaju kolektivnog izlaganja, glavni izlagač koji organizuje kolektivno učešće kao nosilac štanda potpisuje ugovor sa organizatorom, sastavlja i ovjerava spisak kolektivnih učesnika na štandu.

**Član 12.**

Sajam izdaje javno dostupan Katalog izlagača u štampanom ili digitalnom obliku na jednom od jezika u upotrebi u BiH i najmanje na jednom svjetskom jeziku, po mogućnosti na engleskom. Katalog sadrži popis izlagača koji nastupaju samostalno, kao i izlagača koji nastupaju kolektivno, razvrstanih abecednim redom po zemljama i halama, ukoliko ih ima više, program pratećih sadržaja, kao i druge bitne informacije u vezi sa sajmom.

Sajam treba da ima redovan raspored i trajanje.

1. **Posjetioci**

**Član 13.**

Posjeta je akcija osobe koja na bilo koji službeni dan trajanja sajma u bilo koje radno vrijeme službeno otvoreno za posjetu uđe na sajam sa pristupnim dokumentom, a koja je predstavnik očekivane publike od strane organizatora i izlagača.

**Član 14.**

U izračun posjetilaca sajma uključene su osobe koje kupe karte na sajmu i posjete ga, osobe koje su kupile kartu prije sajma i koje posjete sajam, osobe s besplatnom pozivnicom ili sniženom tarifnom kartom a koje dođu na sajam i osobe koje na sajam dođu sa sezonskom ulaznicom.

Iz izračuna posjeta sajmu isključeno je osoblje izložbenog prostora i organizator, osoblje koje radi za pružaoce usluga, osoblje izlagača, govornici tokom događaja organizovanih na sajmu i predstavnici medija.

**Član 15.**

Za registraciju prodaje ulaznica i ulaska posjetilaca na sajam koristi se digitalizovani sistem putem koga se utvrđuje ukupan broj posjeta i obezbjeđuje utvrđivanje ukupnog broja inostranih posjetilaca.

Pod inostranim posjetiocem podrazumijeva se fizička osoba koja nema državljanstvo Bosne i Hercegovine.

Brojanje posjetilaca odvija se samo tokom službenog radnog vremena sajma, a posjetilac se može brojati samo jednom dnevno.

Sajam može steći međunarodni karakter ukoliko je broj inostranih posjetilaca najmanje 2% od broja ukupnih posjetilaca.

**III IZDAVANJE UVJERENJA**

**Član 16.**

Vanjskotrgovinska/Spoljnotrgovinska komora BiH (u daljem tekstu: Komora) izdaje uvjerenje o međunarodnom karakteru sajma organizovanog u Bosni i Hercegovini.

**Član 17.**

Zahtjev za izdavanje uvjerenja podnosi se Komori na propisanom obrascu u roku od trideset dana od dana završetka održavanja sajma.

Uz zahtjev se prilažu dokazi o ispunjavnju uslova iz ovog pravilnika u pogledu prostora i njegove adekvatnosti, ukupnog broja izlagača i broja inostranih izlagača, ukupnog broja posjetilaca i broja inostranih posjetilaca.

U slučaju potrebe Komora može od podnosioca zahtjeva zatražiti i druge dokaze i vršiti uviđaj na licu mjesta.

**Član 18.**

Uvjerenje o međunarodnom karakteru sajma koje izdaje Komora je osnov za korištenje termina „međunarodni sajam“ u svakodnevnoj upotrebi i korespodenciji za pisane i vizualne promocije, reklamu, publikacije, sajamske kataloge, pozivnice i sl, kao i za uvrštavanje sajma sa tim terminom u Katalog sajmova koji Komora sačinjava godišnje.

Komora izdaje Katalog sajmova godišnje i objavljuje ga najkasnije do 31.decembra za narednu godinu.

**IV PRELAZNE ODREDBE**

**Član 19.**

Za izdavanje uvjerenje o međunarodnom karakteru sajma održanog u 2022. i 2023. godini neće se primjenjivati član 15. ovog pravilnika.

U ovom periodu organizator Komori kao dokaz o broju ukupnih posjetilaca i inostranih posjetilaca dostavlja ovjerenu izjavu. Uvjerenje o međunarodnom karakteru sajma Komora će izdati ukoliko je sajam posjetilo minimalno 50. inostranih posjetilaca.

**Član 20.**

Od 01.01.2024. godine organizator je dužan obezbijediti digitalizovanu registraciju posjetilaca i brojanje posjetilaca u smislu člana 15. ovog pravilnika.

**Član 21.**

U roku od 30. dana od dana stupanja na snagu ovog pravilnika generalni sekretar Komore utvrdiće obrazac iz člana 17. ovog pravilnika

**V ZAVRŠNE ODREDBE**

**Član 22.**

Ovaj pravilnik stupa na snagu danom donošenja, a objaviće se na službenoj stranici Komore.

**SPOLJNOTRGOVINSKA KOMORA BIH**

**VANJSKOTRGOVINSKA KOMORA BIH PREDSJEDNIK**

Broj: 01-2-01-2-\_\_\_\_\_/22 **UPRAVNOG ODBORA**

Datum: \_\_\_.02.2022. godine **Mr Borko Đurić**